ORDE do 6 de novembro de 2008 pola que se aproba definitivamente a modificación puntual 06-03 do Plan Xeral de Ordenación Municipal (PXOM) do Concello do Barco de Valdeorras (Ourense).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 17/12/2008

O Concello do Barco de Valdeorras, ao abeiro do artigo 85.5º da Lei 9/2002, do 30 de decembro, de ordenación urbanística e protección do medio rural de Galicia (en diante LOUG), remite o proxecto de modificación puntual 06-03 do PXOM e solicita a súa aprobación definitiva.
I. Antecedentes.
I.1. O Concello do Barco de Valdeorras dispón de Plan Xeral de Ordenación Municipal aprobado definitivamente o 27 de xuño de 2003.
I.2. Con data do 23 de xuño de 2008, a Consellería de Política Territorial, Obras Públicas e Transporte emitiu informe previo á aprobación inicial da modificación 06-03, no cal sinalan a necesidade de xustificar e incorporar no proxecto as observacións recollidas no informe.
I.3. A tramitación da modificación foi a seguinte:
-O Concello en Pleno, na súa sesión ordinaria do 3 de xuño de 2008, aprobou inicialmente a modificación puntual 06-03 do PXOM. Someteuse á información pública nos xornais La Región e La Voz de Galicia o 8 de xullo de 2008 e no DOG nº 134, do 11 de xullo de 2008, sen alegacións, segundo consta na certificación da Secretaría Xeral do Concello do Barco de Valdeorras do 13 de agosto de 2008.
-Consta no expediente administrativo a Decisión do 8 de agosto de 2008, da Dirección Xeral de Desenvolvemento Sostible, que declara a non necesidade de someter á avaliación ambiental estratéxica a modificación puntual 06-03 do PXOM.
-O Pleno do concello, na súa sesión extraordinaria do 25 de agosto de 2008, aprobou provisionalmente a modificación puntual 06-03 do PXOM.
II. Consideracións e fundamentación.
II.1. De conformidade co informe-proposta elevado pola Dirección Xeral de Ordenación do Territorio e Urbanismo o 5-11-2008, cómpre facer as seguintes consideracións:
-O ámbito da actuación afecta 3 parcelas situadas en solo urbano, entre a rúa Elena Quiroga e a N-536, e ten por obxecto alterar a configuración dunha parcela destinada a sistema xeral de equipamento docente, así como parcelas de uso residencial lindeiras. A modificación nace de dous convenios subscritos polo concello con propietarios de parcelas privadas, orientado á obtención de terreos para a ampliación dun instituto existente.
-Como xa se indicara no informe previo á aprobación inicial, as razóns da modificación encaixan entre os supostos a que se refire o artigo 94.1º da LOUG.
-Á vista dos datos que constan no expediente, pode considerarse xustificado que a modificación non produce un incremento de edificabilidade, así como que o ámbito pode ser considerado solo urbano consolidado. En consecuencia, enténdense xustificadas as observacións que se expresaran no informe previo á aprobación inicial, sen que se aprecie ningún outro impedimento para outorgar a aprobación definitiva.
II.2. De conformidade cos artigos 89 e 93.4º da LOUG e co artigo 1 do Decreto 188/2008, do 28 de agosto, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións do planeamento xeral correspóndelle á conselleira de Política Territorial, Obras Públicas e Transportes.
III. Resolución:
Visto canto antecede,
RESOLVO:
Primeiro.-De acordo co artigo 85.5º a) da Lei 9/2002, do 30 de decembro, de ordenación urbanística e protección do medio rural de Galicia, outórgase a aprobación definitiva á modificación puntual nº 06-03 do PXOM do Concello do Barco de Valdeorras.
Segunda.-De conformidade co disposto polos artigos 92 da Lei 9/2002 e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas da modificación aprobada definitivamente.
Terceiro.-Notifíqueselle esta orde ao concello e publíquese no Diario Oficial de Galicia.
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 6 de novembro de 2008.
María José Caride Estévez
Conselleira de Política Territorial, Obras Públicas
e Transportes